In nomine Patris et Filii et Spiritus-Sancti, amen. Nos, videlicet, Eustachius, sacrista; Philippus, archipresbiter Autissiodori; Narjotus Raphardi et Guido, frater ejus, milites, super dissentionibus de usuario nemoris de Froisneto que inter capitulum Autissiodorense, ex una parte, Milonem de Arranto et Renaudum de Soolli, milites, pro se et hominibus suis emerserant, ex altera, arbitri, sive dictores per compromissionem electi a partibus que et per juramenta militum firmata est et per penam quadraginta librarum utrinque vallata, de qua pena pro capitulo fidejusserunt Stephanus Hastiarius et Stephanus Bataille, de Parliaco; pro Milone, vero, Willelmus Grossus et Renaudus de Soolli, milites; pro Renaudo autem, Guido de Porta, miles; nos, inquam, quatuor arbitri, inquisicione nostra juxta formam compromissi bona fide facta, et omnibus rite actis, secundum formam condictam, formato pari assensu, dicto nostro concordi sentencia prononciavimus hoc modo: scilicet, quod milites predicti, Milo, videlicet, et Renaudus, in nemoribus predictis ad usus suos, vel domorum suarum, nullum jus vel usuarium habent omnino. Homines, vero, sui habent usuarium in eis ad pasturam, ad fulcheriam et ad radices arborum mortuas quas vulgo ceuchias appellamus. Preterea habent ibi usuarium, sed tantummodo in vigilia Nativitatis Domini, ad brenchias arborum, ita quod nec arbores cedere, nec excoronare, nec brenchias abscondere, nec eas ducere vel portare possunt, nisi ad proprias mansiones suas; et propter hoc usuarium solvere tenentur annuatim ecclesie Autissiodorensi consuetudinem constitutam. Ex ejusdem quoque arbitrii seu dicti sentencia decernimus quod milites supradicti, vel homines eorum, prohibere non possunt vel impedire capitulum quin de nemoribus prefatis vendat, extirpet et ad extirpandum dare possit; de terris quoque ad excolendum vel ad herbergandum quod voluerit, dummodo predictum usuarium posset hominibus remanere salvum in residuo cum usque ad hec tempora canonici, in loco illo suas prebendas percipientes, id sine contradictione fecisse noscantur, sicut inquisicione nostra est declaratum. Hoc arbitrium, sive dictum nostrum, sicut presenti pagine annotatum est, et presentium sigillorum munimine roboratum, tam a militibus, per juramenta sua, quam ab utraque parte per penam compromissam, inconcusse precipimus et inviolabiliter observari. Insuper, quia nos milites sigilla non habemus propria, recordacione dicti nostri facta coram domino nostro Willelmo, Autissiodorensi episcopo, illud notificamus; et protestamur eidem, simul cum coarbitris predictis nostris in ejus presentia constituti, ut inde litteras suas patentes conficiat ad munimen. Actum, mense decembri, anno Domini Mº CCº tercio-decimo.